AOT คาดช่วงตรุษจีนมีผู้โดยสารพุ่งแตะ 3.87 ล้านคน
AOT คาดช่วงตรุษจีนมีผู้โดยสารพุ่งแตะ 3.87 ล้านคน เตรียมพร้อมให้บริการ-สิ่งอำนวยความสะดวก-รักษาความปลอดภัย รองรับการเดินทางของนักท่องเที่ยวตลอด 24 ชั่วโมง
24 ม.ค. 2560

AOT คาดช่วงตรุษจีนมีผู้โดยสารเข้าไทยผ่านทั้ง 6 สนามบิน พุ่งแตะ 3.87 ล้านคน เตรียมพร้อมให้บริการ-สิ่งอำนวยความสะดวก-รักษาความปลอดภัย รองรับการเดินทางของนักท่องเที่ยวตลอด 24 ชั่วโมง
นายนิตินัย ศิริสมรรถการ กรรมการผู้อำนวยการใหญ่ บริษัทท่าอากาศยานไทย จำกัด (มหาชน) หรือ AOT เปิดเผยว่า ในช่วงเทศกาลตรุษจีนของทุกปีจะมีผู้โดยสารเดินทางมาท่องเที่ยวประเทศไทยเป็นจำนวนมาก  ทอท.เตรียมรองรับปริมาณผู้โดยสารช่วงเทศกาลตรุษจีนปี 2560 คือ ระหว่างวันที่ 27 มกราคม – 5 กุมภาพันธ์ 2560 ซึ่งมีสายการบินแจ้งขอทำการบินรวมทั้งสิ้น 23,869 เที่ยวบิน คาดว่าจะมีผู้โดยสารใช้บริการจำนวน 3.87 ล้านคน
โดยในปีนี้ คือ ระหว่างวันที่ 27 มกราคม – 5 กุมภาพันธ์ 2560 มีสายการบินแจ้งขอทำการบินมายังท่าอากาศยานทั้ง 6 แห่งของ ทอท.ได้แก่ ท่าอากาศยานสุวรรณภูมิ (ทสภ.) ท่าอากาศยานดอนเมือง (ทดม.) ท่าอากาศยานภูเก็ต (ทภก.) ท่าอากาศยานเชียงใหม่ (ทชม.) ท่าอากาศยานหาดใหญ่ (ทหญ.) และท่าอากาศยานแม่ฟ้าหลวง เชียงราย (ทชร.) จำนวน 23,869 เที่ยวบิน หรือเฉลี่ยประมาณ 2,386 เที่ยวบินต่อวัน และคาดว่าจะมีผู้โดยสารใช้บริการจำนวน 3.87 ล้านคน หรือเฉลี่ยประมาณ 387,000 คนต่อวัน
ทั้งนี้ท่าอากาศยานสุวรรณภูมิมีสายการบินแจ้งขอทำการบิน ประมาณ 1,000 เที่ยวบินต่อวัน และคาดว่าจะมีผู้โดยสารเฉลี่ยประมาณ 183,000 คนต่อวัน และที่ท่าอากาศยานดอนเมือง มีสายการบินแจ้งขอทำการบินประมาณ 696 เที่ยวบินต่อวัน และคาดว่าจะมีผู้โดยสารเฉลี่ยประมาณ 104,000 คนต่อวัน (ทั้งนี้ ยังไม่รวมอัตราการยกเลิกปกติประมาณร้อยละ 2 – 5) (ข้อมูล ณ วันที่ 20 มกราคม 2560)
ด้านการอำนวยความสะดวกผู้โดยสาร ทอท.ได้เตรียมความพร้อมด้านการให้บริการ และสิ่งอำนวยความสะดวก เพื่อรองรับการเดินทางของนักท่องเที่ยวในช่วงเวลาดังกล่าวตลอด 24 ชั่วโมง ได้แก่ การรักษาความสะอาดสถานที่ และห้องสุขา การจัดเตรียมรถเข็นกระเป๋า การเพิ่มเจ้าหน้าที่ประชาสัมพันธ์ และเจ้าหน้าที่ที่สามารถสื่อสารได้หลายภาษา ได้แก่ ภาษาอังกฤษ ภาษารัสเซีย ภาษาจีน เพื่อคอยให้ความช่วยเหลือ และอำนวยความสะดวกผู้โดยสารในทุกด้าน เช่น การแนะนำเที่ยวบิน เส้นทางการบินและเคาน์เตอร์เช็คอิน
รวมทั้งการสอบถามข้อมูลต่างๆ ภายในท่าอากาศยาน เป็นต้น รวมถึงเพิ่มเจ้าหน้าที่เพื่อดูแลด้านการจราจรเข้า-ออก ท่าอากาศยานและบริเวณชานชาลาหน้าอาคารผู้โดยสาร การเข้มงวดในมาตรการการตรวจค้นบุคคล และการตรวจยานพาหนะเข้า-ออก นอกจากนั้น ทอท.ยังได้ประสานผู้ประกอบการเพิ่มเจ้าหน้าที่ลำเลียงกระเป๋าสัมภาระ เพื่อไม่ให้เกิดความล่าช้าในการรอรับกระเป๋า ประสานกับผู้ประกอบการให้จัดรถยนต์บริการประเภทต่างๆ ให้เพียงพอต่อการให้บริการผู้โดยสารที่เดินทางออกจากท่าอากาศยาน และประสานหน่วยงานที่เกี่ยวข้องที่ปฏิบัติงานภายในท่าอากาศยานในการจัดเจ้าหน้าที่เพิ่มเติม เพื่อให้เพียงพอต่อการอำนวยความสะดวกแก่ผู้โดยสารอีกด้วย
นอกจากการดูแลด้านการอำนวยความสะดวกและความปลอดภัยดังที่กล่าวมาแล้ว ทอท.ยังได้จัดกิจกรรมภายในท่าอากาศยานเพื่อต้อนรับเทศกาลตรุษจีนและนักท่องเที่ยวที่เดินทางมาท่องเที่ยวในช่วงเวลาดังกล่าว ได้แก่ การประดับตกแต่งซุ้มเทศกาลตรุษจีนภายในอาคารผู้โดยสารของแต่ละท่าอากาศยาน กิจกรรมมอบของที่ระลึกให้แก่ผู้โดยสาร ได้แก่ ผลไม้มงคล และอั่งเปา โดยมีผู้บริหาร และเจ้าหน้าที่ของแต่ละท่าอากาศยานให้การต้อนรับและแจกของที่ระลึก ตลอดจนการจัดการแสดงต่างๆ เช่น การแสดงดนตรี การแสดงฟ้อนรำต้อนรับแบบล้านนา เป็นต้น 
ทั้งนี้ในช่วง 4 เดือนที่ผ่านมา (กันยายน – ธันวาคม 2559) ปริมาณการจราจรทางอากาศ ณ ท่าอากาศยาน 6 แห่งของ ทอท.มีผู้โดยสาร 39.58 ล้านคน เพิ่มขึ้นร้อยละ 8.01 เมื่อเทียบกับช่วงเดียวกันของปีก่อน และมีเที่ยวบิน 267,365 เที่ยวบิน เพิ่มขึ้นร้อยละ 7.76 ซึ่งในช่วงดังกล่าวเป็นผู้โดยสารชาวจีนจำนวน 3.78 ล้านคน ลดลงประมาณ 2.27 ล้านคน โดยเดือนพฤศจิกายน 2559 เป็นเดือนที่ผู้โดยสารชาวจีนลดลงมากที่สุด คือ ลดลงประมาณ 750,000 คน ก่อนที่จะมีการฟื้นตัวอย่างมีนัยยะ
โดยในเดือนธันวาคม 2559 มีปริมาณผู้โดยสารชาวจีนลดลงเพียง 540,000 คน ส่วนเที่ยวบินเข้า – ออก ณ ท่าอากาศยานทั้ง 6 แห่งของ ทอท.ในเส้นทางระหว่างประเทศไทย – จีนมีปริมาณลดลงเช่นกัน โดยในภาพรวมช่วง 4 เดือนมีเที่ยวบิน 38,052 เที่ยวบิน ลดลงประมาณ 7,019 เที่ยวบิน หรือลดลงเฉลี่ยเดือนละประมาณ 1,760 เที่ยวบิน หรือคิดเป็นร้อยละ 15.58 (เมื่อเปรียบเทียบกับค่าเฉลี่ยเดือน มกราคม – สิงหาคม 2559)